pythainlp/thaigov-v2-corpus-22032023 huggingface dataset:
วันอังคารที่ 25 ตุลาคม 2565
พลเอก ประวิตร เน้นมาตรการเชิงรุกในการจัดการแก้ไขปัญหาป้องกันและลดอุบัติเหตุทางถนน ย้ำบังคับใช้กฎหมายควบคู่กับการสร้างจิตสำนึก และมีความรับผิดชอบต่อสังคม พร้อมเพิ่มจุดตรวจถนนสายรอง
พลเอก ประวิตร เน้นมาตรการเชิงรุกในการจัดการแก้ไขปัญหาป้องกันและลดอุบัติเหตุทางถนน ย้ำบังคับใช้กฎหมายควบคู่กับการสร้างจิตสำนึก และมีความรับผิดชอบต่อสังคม พร้อมเพิ่มจุดตรวจถนนสายรอง
พลเอก ประวิตร วงษ์สุวรรณ รองนายกรัฐมนตรี รายงานต่อที่ประชุมคณะรัฐมนตรี (25 ตุลาคม 2565) ว่าคณะกรรมการนโยบายการป้องกันและลดอุบัติเหตุทางถนนแห่งชาติเห็นชอบแผนบูรณาการป้องกัน และลดอุบัติเหตุทางถนนช่วงเทศกาล และช่วงวันหยุด พ.ศ. 2566 โดยให้วิเคราะห์จุดเกิดเหตุซ้ำซาก ทั้งช่วงเทศกาล และไม่ใช่เทศกาล เพื่อนำมาวางแผน ป้องกันความเสี่ยงเชิงรุก และใช้ระบบ War Room ช่วยในการติดตาม ประเมินผล
รองนายกรัฐมนตรี กำชับให้เจ้าหน้าที่ตำรวจช่วยกวดขันการกระทำที่ผิดวินัยจราจรอย่างสม่ำเสมอ โดยให้หน่วยงานที่เกี่ยวข้อง รวมทั้งอาสาสมัครต่างๆ เตรียมความพร้อมล่วงหน้า และแจ้งให้หน่วยงานในสังกัด ที่เกี่ยวข้องทราบ รวมถึงให้ส่งเสริมการสร้าง “วัฒนธรรม ความปลอดภัย” ตลอดจนให้ความสำคัญกับการบังคับใช้กฎหมาย ควบคู่กับการสร้างความตระหนักให้มีจิตสำนึก และมีความรับผิดชอบต่อสังคม โดยเฉพาะการขับรถเร็วเกินกฎหมายกำหนด การดื่มแล้วขับและการไม่สวมหมวกนิรภัย โดยเพิ่มจุดตรวจในถนนสายรอง เน้น ในช่วงเวลา 16.00 – 20.00 ซึ่งเป็นช่วงเวลาที่เกิดอุบัติเหตุสูงสุด และให้ทุกหน่วยงานดำเนินการในส่วนที่เกี่ยวข้อง เพื่อลดการบาดเจ็บ และเสียชีวิตจากอุบัติเหตุทางถนนอย่างต่อเนื่อง ให้เป็นไปตามแผนแม่บทความปลอดภัยทางถนน พ.ศ. 2565 – 2570 เน้นมาตรการเชิงรุกในการจัดการและแก้ไขปัจจัยเสี่ยง ด้านคน ถนน และยานพาหนะ พร้อมทั้งเร่งรัดมาตรการสวมหมวกนิรภัย 100% โดยให้ความสำคัญกับพื้นที่อำเภอที่มีจำนวน ผู้เสียชีวิตจากการไม่สวมหมวกนิรภัยสูง ตลอดจนมุ่งเน้นมาตรการสร้างการรับรู้การบังคับใช้กฎหมาย อย่างเข้มงวด
----------------------------------
วันอังคารที่ 13 กันยายน 2565
16 ก.ย.นี้ ไทยเป็นเจ้าภาพจัดประชุมผู้ว่าราชการจังหวัดชายแดนไทย - กัมพูชา ครั้งที่ 7 ขับเคลื่อนความร่วมมือหลายมิติในพื้นที่เขตแดนติดต่อกัน
16 ก.ย.นี้ ไทยเป็นเจ้าภาพจัดประชุมผู้ว่าราชการจังหวัดชายแดนไทย - กัมพูชา ครั้งที่ 7 ขับเคลื่อนความร่วมมือหลายมิติในพื้นที่เขตแดนติดต่อกัน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 13 กันยายน 2565 ว่า ครม.เห็นชอบร่างบันทึกการประชุมคณะผู้ว่าราชการจังหวัดชายแดนไทย - กัมพูชา ครั้งที่ 7 โดยประเทศไทยเป็นเจ้าภาพจัดประชุมผ่านระบบการประชุมทางไกล (Video Conference) ในวันที่ 16 กันยายน 2565 ณ กระทรวงมหาดไทย ร่างบันทึกการประชุมฉบับนี้ มีสาระสำคัญเป็นการหารือร่วมกันในเรื่องต่าง ๆ เพื่อเป็นประโยชน์ต่อผู้บริหารระดับสูงในพื้นที่ที่มีเขตแดนติดต่อกัน ใช้เป็นแนวทางปฏิบัติที่ชัดเจนสอดคล้องกับเจตนารมณ์และนโยบายของรัฐบาล รวมถึงเป็นการสานต่อความร่วมมือด้านต่างๆ ที่รัฐบาลทั้งสองฝ่ายได้ทำความตกลงกันไว้แล้ว โดยมีประเด็นความร่วมมือหลากหลายมิติ จำนวน 18 ประเด็น ประกอบด้วย 1.การดำเนินการเกี่ยวกับข้อตกลงเรื่องการข้ามแดน 2.การบริหารจัดการการสัญจรข้ามแดนในช่วงการแพร่ระบาดของโรคติดเชื้อไวรัสโคโรนา 2019 (COVID - 19) 3.ความร่วมมือด้านการค้าและการลงทุนบริเวณชายแดน 4.การคมนาคมขนส่ง 5.ความร่วมมือด้านการเกษตรบริเวณชายแดน 6.ความร่วมมือด้านอุตสาหกรรม 7.ความร่วมมือด้านแรงาน 8.การบริหารจัดการจุดผ่านแดน 9.การสาธารณสุขและการพัฒนาชุมชน 10.การจัดการภัยพิบัติ 11.การลักลอบตัดไม้โดยผิดกฎหมาย 12.การดำรงรักษาสิ่งแวดล้อมชายแดน 13.การป้องกันและการปราบปรามอาชญากรรมบริเวณชายแดน 14.ความร่วมมือในการเก็บกู้ทุ่นระเบิด 15.ความร่วมมือด้านการท่องเที่ยว 16.ความร่วมมือเมืองพี่เมืองน้อง/เมืองพี่เมืองน้องระดับจังหวัด 17.กลไกความร่วมมือระดับจังหวัดและท้องถิ่น และ 18.เรื่องอื่น ๆ
นางสาวรัชดากล่าวด้วยว่า การประชุมคณะผู้ว่าราชการจังหวัดชายแดนไทย – กัมพูชา นี้ เป็นกลไกที่จัดตั้งเพื่อส่งเสริมความสัมพันธ์และความเข้าใจอันดีระหว่างเจ้าหน้าที่ระดับท้องถิ่นของทั้งสองประเทศ โดยเฉพาะผู้ว่าราชการจังหวัดของทั้งสองฝ่าย ที่มุ่งเน้นในด้านเศรษฐกิจ สังคม วัฒนธรรม วิชาการ สาธารณสุข การท่องเที่ยว รวมถึงความร่วมมือระหว่างกระทรวงมหาดไทยของทั้งสองประเทศอีกด้วย
วันอังคารที่ 11 ตุลาคม 2565
รฟม. เริ่มขยายระยะทางทดสอบเดินรถไฟฟ้าโมโนเรลสายสีเหลือง จากถนนศรีนครินทร์ - ถนนลาดพร้าว เป็นครั้งแรก
พร้อมชวนคุณร่วมกิจกรรม “เซลฟี่รูปตัวเอง คู่กับ รถไฟฟ้าโมโนเรลสายสีเหลือง” ลุ้นรับของที่ระลึกสุดพิเศษ 12 ตุลาคม นี้
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมมีข่าวดีที่ทุกท่านรอคอยมาฝาก ในวันที่ 12 ตุลาคม นี้ โครงการรถไฟฟ้าสายสีเหลือง ช่วงลาดพร้าว - สำโรง จะเริ่มขยายระยะทางทดสอบเดินรถไฟฟ้าโมโนเรลสายสีเหลือง จากถนนศรีนครินทร์ ไปยังถนนลาดพร้าว เป็นครั้งแรก โดยจะวิ่งผ่านสถานีมากสุดถึง 16 สถานี นับเป็นระยะทางที่ไกลกว่าครั้งไหน ๆ ที่ผ่านมา เส้นทางเริ่มต้นจากศูนย์ซ่อมบำรุง (Depot) ของโครงการฯ ผ่านสถานีศรีอุดม (YL16) บนถนน ศรีนครินทร์ ผ่านแยกพัฒนาการ แยกลำสาลี เข้าสู่ถนนลาดพร้าว มุ่งหน้าสู่สถานีปลายทาง สถานีลาดพร้าว (YL01) ซึ่งเป็นสถานีที่ผู้โดยสารจะสามารถเปลี่ยนเส้นทางไปยัง สถานีลาดพร้าว (BL15) ของรถไฟฟ้า MRT สายสีน้ำเงิน ได้ในอนาคตเพื่อเป็นการฉลองความคืบหน้าครั้งสำคัญของโครงการฯ รฟม. ขอเชิญชวนชาวศรีนครินทร์และชาวลาดพร้าวทุกท่าน ที่อยู่ในแนวสายทางของโครงการฯ ร่วมทักทายรถไฟฟ้าโมโนเรลสายสีเหลืองกันได้ตลอดทั้งวัน ระหว่างเวลา 10.00 น. - 17.30 น. แบบชิล ๆ ไม่ต้องรีบร้อน เพราะรถไฟฟ้าของเรายังต้องจำกัดความเร็วให้ตรงตามแผนการทดสอบระบบเดินรถอย่างเคร่งครัด รับรองว่าเร่งสปีดหนีคุณไปไม่ได้ง่าย ๆ แน่นอนและห้ามพลาดร่วมสนุกกับกิจกรรมดี ๆ ที่ รฟม. จัดให้ เพียงแค่คุณ “เซลฟี่รูปตัวเอง คู่กับ รถไฟฟ้าโมโนเรลสายสีเหลือง” อัพโหลดรูปถ่ายขึ้นบน Facebook ของตนเอง ติดแฮชแท็ก #Yellowmonorail #Mrta และตั้งค่าเป็นสาธารณะ (Public) เฉพาะภายในวันที่ 12 ตุลาคม 2565 วันเดียวเท่านั้น ตั้งแต่เวลา 10.00 น. - 24.00 น. จากนั้นทีมงานจะสุ่มเลือกผู้โชคดี จำนวน 100 ท่าน รับของที่ระลึกสุดพิเศษ “กระปุกออมสินโมโนเรลสายสีเหลือง” ส่งตรงถึงบ้านท่านทันที ทั้งนี้ รายชื่อผู้โชคดีจะประกาศทาง เฟซบุ๊กแฟนเพจโครงการรถไฟฟ้าสายสีเหลือง ช่วงลาดพร้าว - สำโรง ในวันที่ 14 ตุลาคม 2565 นี้
ปัจจุบัน โครงการรถไฟฟ้าสายสีเหลือง ช่วงลาดพร้าว - สำโรง มีความก้าวหน้างานโยธา 96.96% ความก้าวหน้างานระบบรถไฟฟ้า 96.56% และความก้าวหน้าโดยรวม 96.79% (ข้อมูล ณ สิ้นเดือนกันยายน 2565) ติดตามรายละเอียดและสอบถามข้อมูลโครงการฯ ได้ที่เว็บไซต์ www.mrta-yellowline.com เฟซบุ๊กแฟนเพจโครงการรถไฟฟ้าสายสีเหลืองฯ และไลน์ : @mrtyellowline และติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันอาทิตย์ที่ 9 ตุลาคม 2565
เยาวชนไทยคว้าเหรียญฝีมือยอดเยี่ยม จากการแข่งWorldSkills ครั้งที่ 46
เยาวชนไทยคว้าเหรียญฝีมือยอดเยี่ยม จากเวทีเเข่งขัน  WorldSkills Competition 2022 Special Edition ณ เมืองชตุทท์การ์ท สหพันธ์สาธารณรัฐเยอรมนี จาก 26 ประเทศ
วันอังคารที่ 30 สิงหาคม 2565
รัฐบาลชื่นชม "ลิซ่า" BLACKPINK ได้รับรางวัลศิลปินหญิงเดี่ยว K-Pop คนแรก บนเวที MTV Video Music Awards 2022 (VMAs)
รัฐบาลชื่นชม "ลิซ่า" BLACKPINK ได้รับรางวัลศิลปินหญิงเดี่ยว K-Pop คนแรก บนเวที MTV Video Music Awards 2022 (VMAs)
วันนี้ (30 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า ตามที่ "ลิซ่า" ลลิษา มโนบาล วง BLACKPINK ได้รับรางวัลจากงาน MTV Video Music Awards 2022 (VMAs) ณ เมืองนิวอาร์ก รัฐนิวเจอร์ซีย์ สหรัฐอเมริกา สาขา Best K-Pop Video จากเพลง LALISA ซึ่งเป็นผลงานจากอัลบั้มเดี่ยว โดยลิซ่าถือเป็นศิลปิน K-Pop หญิงเดี่ยวคนแรกของประวัติศาสตร์วงการเพลงที่ได้รับรางวัลนี้จากเวที MTV Video Music Award นั้น
รัฐบาลขอแสดงความยินดีและชื่นชมความสำเร็จของลิซ่า ที่ได้สร้างความภาคภูมิใจให้แฟนคลับชาวไทยและแฟนคลับทั่วโลก ลิซ่าได้ไหว้และกล่าวขอบคุณเป็นภาษาไทยในช่วงท้ายของการขึ้นรับรางวัลในครั้งนี้ด้วย ซึ่งถือเป็นหนึ่งในตัวอย่างที่ชัดเจนของเยาวชนไทยที่ไม่ลืมความเป็นไทย
วันอังคารที่ 11 ตุลาคม 2565
สภาพอากาศวันนี้! อุตุฯ เผย อีสาน – เหนือ – กลาง – ตะวันออก เย็นลง 1 - 4 องศาฯ ส่วน 9 จังหวัดฝนตกหนักบางแห่ง
.....
กรมอุตุนิยมวิทยา แจ้งเตือนบริเวณความกดอากาศสูงหรือมวลอากาศเย็นกำลังปานกลางแผ่ลงมาปกคลุมประเทศไทยตอนบน ทำให้บริเวณดังกล่าวอุณหภูมิลดลงกับมีลมแรง โดยภาคตะวันออกเฉียงเหนืออุณหภูมิจะลดลง 2 - 4 องศาเซลเซียส ส่วนภาคเหนือ ภาคกลาง และภาคตะวันออก อุณหภูมิจะลดลง 1 - 3 องศาเซลเซียส สำหรับภาคกลางตอนล่างยังคงมีฝนตกหนักบางแห่งเกิดขึ้นในวันนี้ (11 ต.ค. 65)
.
สำหรับร่องมรสุมที่พาดผ่านภาคใต้ตอนกลางทำให้ภาคใต้มีฝนตกหนักถึงหนักมาก จังหวัดที่คาดว่าจะได้รับผลกระทบ มีดังนี้
ภาคกลาง: จังหวัดราชบุรี และสมุทรสงคราม
ภาคใต้: จังหวัดเพชรบุรี ประจวบคีรีขันธ์ ชุมพร สุราษฎร์ธานี ระนอง พังงา และภูเก็ต
ส่วนคลื่นลมบริเวณอ่าวไทยมีกำลังแรงขึ้น โดยมีคลื่นสูงประมาณ 2 เมตร ขอให้ชาวเรือเดินเรือด้วยความระมัดระวังจนถึงวันที่ 14 ต.ค. 65
#ไทยคู่ฟ้า#สื่อสารรัฐบาลไทย
-------------------
วันเสาร์ที่ 29 ตุลาคม 2565
รัฐบาล ชวนชิม “เมนูอาหารอนาคต” ฝีมือคนไทย ครีเอทขึ้นใหม่ต้อนรับผู้นำ 21 เขตเศรษฐกิจในโครงการ APEC Future Food for Sustainability
รัฐบาล ชวนชิม “เมนูอาหารอนาคต” ฝีมือคนไทย ครีเอทขึ้นใหม่ต้อนรับผู้นำ 21 เขตเศรษฐกิจในโครงการ APEC Future Food for Sustainability
วันนี้ (29 ตุลาคม) ณ บริเวณศูนย์การค้าเซ็นทรัลเวิลด์ นายดอน ปรมัตถ์วินัย รองนายกรัฐมนตรี และรัฐมนตรีว่าการกระทรวงการต่างประเทศ พร้อมด้วย นายอนุชา นาคาศัย รัฐมนตรีประจำสำนักนายกรัฐมนตรี ชวนชิม “เมนูอาหารอนาคต” ซึ่งจัดขึ้นในงาน Plate to Planet Festival จานนี้เพื่อสิ่งแวดล้อม เป็นส่วนหนึ่งของกิจกรรม ภายใต้โครงการ APEC Future Food for Sustainability เพื่อสร้างการมีส่วนร่วมของเยาวชนและคนไทยทั่วประเทศ ในวาระที่ไทยเป็นเจ้าภาพการจัดประชุม APEC 2022 ผ่านการประกวดสตาร์ทอัพด้านอาหารอนาคต
ทั้งนี้ เพื่อแสดงให้เห็นถึงความพร้อมและศักยภาพด้านซอฟต์พาวเวอร์ อาหารไทย ภายใต้แนวคิด BCG โมเดล ผ่านการจัดกิจกรรมเฟ้นหาเมนูอาหารอนาคตจากผู้ประกวดกว่า 2,000 ทีม และได้คัดเหลือเพียง 21 ทีมสุดท้าย เมื่อวันที่ 23 ตุลาคมที่ผ่านมา ผ่านการแข่งขันประลองฝีมือทำอาหาร ตัดสินโดยเชฟ และนักชิมระดับมิชลิน โดย 21 ทีมที่ผ่านเข้ารอบมาในครั้งนี้ จะได้มาประชันแนวคิดเชิงธุรกิจ พร้อมพิชชิ่งไอเดียให้กับคณะกรรมการจากองค์กรชั้นนำด้านอาหารของไทย เช่น เดอะ ไมเนอร์ ฟู้ด กรุ๊ป จำกัด (มหาชน) ฟู้ด แฟคเตอร์ จำกัด NRF บางจาก คอร์ปอเรชั่น จำกัด (มหาชน) PTT OR ไทยยูเนี่ยน กรุ๊ป และ PTTGC เป็นต้น ที่จะร่วมค้นหาสุดยอดเมนูอาหารอนาคตไปต่อยอดทางธุรกิจ และขับเคลื่อนอุตสาหกรรมด้านอาหารอนาคตของไทยให้ไปสู่ตลาดโลกด้วยกัน
โดยภายในงานมีเมนูอาหารอนาคตของผู้เข้ารอบทั้ง 21 ทีมมาให้คนทั่วไปได้กิน อาทิ ขนมไข่ผำชูกำลัง ขนมชั้นสูตรลดน้ำตาลเสริมใยอาหารและโพรไบโอติกส์ คาโบนารา Vegan ครอกเก็ตพะแนงแพลนต์เบส ซาชิมิคอลลาเจนสกัดจากเกล็ดปลา เสริมคุณค่าไฮยารูรอนิคจากเห็ดหูขาว ปูไร้เนื้อ ข้าวถั่วลูกไก่ยำปักษ์ใต้ผัก 5 สี ข้าวเขียวหวานแห้งโปรไบโอติกส์ ไอติมจากแมลง ให้ทุกคนได้เลือกกินและตื่นเต้นไปกับความแปลกใหม่ของวัตถุดิบและนวัตกรรม ให้ทุกคนได้ฟิน ทั้งอิ่มท้อง อิ่มใจ และได้รักษาสิ่งแวดล้อมอีกด้วย
ขอเชิญคนไทยทุกคนร่วมชิมสุดยอดเมนูดังกล่าว ณ ศูนย์การค้าเซ็นทรัลเวิลด์ ส่วนใครที่พลาดกิจกรรมในงานสามารถร่วมเป็นส่วนหนึ่งในการผลักดันอาหารอนาคตประเทศไทยโดยการร่วมโหวตเมนูที่ชื่นชอบผ่าน www.futurefoodapec.com ตั้งแต่วันนี้จนถึงวันที่ 13 พฤศจิกายนนี้เท่านั้น (มีของรางวัล) เข้าไปติดตามได้ใน facebook : APEC พร้อม ไทยพร้อม ร่วมลุ้น 21 ทีมใครจะได้ไปต่อเพื่อคว้ารางวัลมูลค่า 1 ล้านบาท พร้อมโอกาสในการเป็นตัวแทนนำเสนอเมนูอาหารอนาคตต้อนรับผู้นำ APEC ทั้ง 21 เขตเศรษฐกิจ เพื่อแสดงให้เห็นถึงศักยภาพของไทยในการเป็นครัวแห่งอนาคตของโลก
วันพุธที่ 31 สิงหาคม 2565
ครม. เห็นชอบร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติ ประกันวินาศภัย (ฉบับที่ ..) พ.ศ. .... รวม 2 ฉบับ
ครม. เห็นชอบร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติ ประกันวินาศภัย (ฉบับที่ ..) พ.ศ. .... รวม 2 ฉบับ   เสริมแกร่งผู้ประกอบการให้มีเสถียรภาพและความมั่นคงทางการเงิน
วันที่ 31 สิงหาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวถึงมติคณะรัฐมนตรีเมื่อวันที่ 30 สิงหาคม ที่ผ่านมา เห็นชอบร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. .... รวม 2 ฉบับ สาระสำคัญเป็นการแก้ไขเพิ่มเติมกฎหมายปัจจุบันที่บังคับใช้ คือ พ.ร.บ. ประกันชีวิต พ.ศ. 2535 และพ.ร.บ. ประกันวินาศภัย พ.ศ. 2535 ครอบคลุมทั้งประเด็นการกำกับควบคุมธุรกิจประกันภัย การดำรงเงินกองทุน คุณสมบัติและลักษณะต้องห้ามของกรรมการหรือผู้มีอำนาจในการจัดการ รวมทั้ง การแก้ไขเพิ่มเติมบทลงโทษและการเปรียบเทียบคดีให้สอดคล้องกับสถานการณ์ทางเศรษฐกิจที่เปลี่ยนไป เป็นต้น ซึ่งจะทำให้การกำกับดูแลการประกอบธุรกิจของบริษัท มีเสถียรภาพและความมั่นคงทางการเงิน ส่งเสริมกระบวนการแก้ไขปัญหาฐานะการเงินของบริษัทให้เป็นรูปธรรม ลดการใช้ดุลยพินิจของนายทะเบียน
ทั้งนี้ มีการแก้ไขเพิ่มเติม พ.ร.บ. ประกันชีวิต พ.ศ. 35 และ พ.ร.บ. ประกันวินาศภัย พ.ศ. 35 เช่น
1)การกำกับดูแลบริษัทประกันภัย อาทิ กำหนดเพิ่มเติมให้กรรมการของบริษัทให้รวมถึง ผู้จัดการสาขา และ คณะกรรมการบริหารของบริษัทประกันชีวิตของไทยและบริษัทประกันชีวิตต่างประเทศที่ได้รับใบอนุญาตประกอบธุรกิจประกันชีวิตในไทย ให้เป็นไปตามมาตรการเดียวกัน
2) การดำรงเงินกองทุน เช่น การดำรงเงินกองทุนเพื่อเป็นหลักประกัน ในการประกอบธุรกิจของบริษัทและความน่าเชื่อถือของผู้เอาประกันและธุรกิจประกันภัย โดยบริษัทต้องดำรงเงินกองทุนขั้นต่ำตามที่คณะกรรมการกำหนดและคณะกรรมการมีอำนาจกำหนดให้บริษัทดำรงเงินกองทุนเพิ่มหากพบว่าบริษัทมีความเสี่ยงสูง หรือคาดว่าจะมีความเสี่ยงสูงในอนาคต
3) กระบวนการในการแก้ไขปัญหาฐานะการเงินของบริษัทให้เป็นรูปธรรม เพื่อเพิ่มความมั่นคงในการประกอบธุรกิจให้มีเสถียรภาพ เช่น เมื่อปรากฏว่าบริษัทมีฐานะ หรือการดำเนินงานที่อาจก่อให้เกิดความเสียหายแก่ผู้เอาประกันภัยหรือประชาชน นายทะเบียนมีอำนาจสั่งแก้ไขฐานะการดำเนินงาน สั่งห้ามขยายธุรกิจ สั่งเพิ่มทุน/ลดทุน สั่งถอดถอนกรรมการ และเมื่อบริษัทมีเงินกองทุนต่ำกว่าอัตราที่กฎหมายกำหนด ยังสามารถเข้าแทรกแซงเพื่อแก้ไขฐานะเงินกองทุน ทั้งการสั่งหยุดรับประกันวินาศภัยเป็นการชั่วคราว และ/หรือสั่งปิดกิจการ ได้
4) แก้ไขเพิ่มเติมบทกำหนดโทษและการเปรียบเทียบคดีให้สอดคล้องกับสภาวการณ์เศรษฐกิจที่เปลี่ยนแปลเช่น แก้ไขเพิ่มเติมบทบัญญัติเรื่องการเปรียบเทียบ โดยกำหนดให้สามารถเปรียบเทียบปรับได้ทุกความผิดเพื่อจะได้ไม่ต้องส่งดำเนินคดี ช่วยลดการนำคดีขึ้นสู่ศาล เว้นแต่ความผิดที่มีผลกระทบต่อผู้เอาประกันภัย และประชาชนในวงกว้าง
รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี ยังได้กล่าวเพิ่มเติมถึงผลกระทบเชิงบวกจากร่าง พ.ร.บ. ทั้ง 2 ฉบับว่า นอกจากจะส่งเสริมให้บริษัทประกันภัยมีเสถียรภาพและความมั่นคงทางการเงิน ระบบงานและบุคลากรมีความพร้อม มีระบบการกำกับดูแลกิจการที่ดีเป็นไปตามมาตรฐานสากล เพิ่มศักยภาพในการแข่งขันกับธุรกิจประกันภัยของต่างประเทศที่สำคัญประชาชนผู้เอาประกันภัยเกิดความเชื่อมั่นในธุรกิจประกันภัยมากยิ่งขึ้นอีกด้วย ///
วันจันทร์ที่ 10 ตุลาคม 2565
การลงนามในข้อตกลงการประมวลผลข้อมูลส่วนบุคคลระบบศูนย์กลางบริการภาครัฐเพื่อภาคธุรกิจ เพื่อการยื่นคำขอและการออกใบอนุญาตประกอบธุรกิจหลักทรัพย์ในรูปแบบอิเล็กทรอนิกส์ (E-licensing)
พิธีลงนามข้อตกลงการประมวลผลข้อมูลส่วนบุคคลระบบศูนย์กลางบริการภาครัฐเพื่อภาคธุรกิจ เพื่อการยื่นคำขอและการออกใบอนุญาตประกอบธุรกิจหลักทรัพย์ในรูปแบบอิเล็กทรอนิกส์ (E-licensing) ระหว่าง กระทรวงการคลัง สำนักงาน ก.ล.ต. และสำนักงานพัฒนารัฐบาลดิจิทัล
นายอาคม เติมพิทยาไพสิฐ รัฐมนตรีว่าการกระทรวงการคลัง ได้เป็นประธานและร่วมเป็นสักขีพยานในการลงนามข้อตกลงการประมวลผลข้อมูลส่วนบุคคลระบบศูนย์กลางบริการภาครัฐเพื่อภาคธุรกิจ เพื่อการยื่นคำขอและการออกใบอนุญาตประกอบธุรกิจหลักทรัพย์ในรูปแบบอิเล็กทรอนิกส์ (E-licensing) ระหว่างกระทรวงการคลังสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) และสำนักงานพัฒนารัฐบาลดิจิทัล (องค์การมหาชน) (สพร.) เมื่อวันจันทร์ที่ 10 ตุลาคม 2565 เวลา 13.00 น. ณ ห้องประชุมวายุภักษ์ 4 ชั้น 4 สำนักงานปลัดกระทรวงการคลัง กระทรวงการคลัง โดยข้อตกลงดังกล่าวมีวัตถุประสงค์หลักในการกำหนดสิทธิและหน้าที่ของหน่วยงานแต่ละฝ่ายในการให้บริการสำหรับการยื่นคำขอและการออกใบอนุญาตประกอบธุรกิจหลักทรัพย์ในรูปแบบอิเล็กทรอนิกส์ (E-Licensing) ซึ่งสอดรับกับนโยบายของรัฐบาลในการนำเทคโนโลยีมาอำนวยความสะดวกและลดภาระให้กับทุกภาคส่วน เพื่อยกระดับการให้บริการและการปฏิบัติงานของภาครัฐสู่การบริการแบบเบ็ดเสร็จทางอิเล็กทรอนิกส์ หรือ “E-Service”
โครงการ E-licensing ให้บริการผ่านระบบ Biz Portal ซึ่งเป็นบริการภาครัฐแบบเบ็ดเสร็จทางอิเล็กทรอนิกส์ที่สำนักงานคณะกรรมการพัฒนาระบบราชการ (สำนักงาน ก.พ.ร.) สพร. และหน่วยงานที่เกี่ยวข้อง ได้ร่วมกันพัฒนาขึ้นเพื่อให้บริการในการออกหนังสือรับรอง ใบอนุญาต และเอกสารต่าง ๆ แบบเบ็ดเสร็จทางอิเล็กทรอนิกส์ ที่มีความน่าเชื่อถือและมั่นคงปลอดภัย มีการเชื่อมโยงระบบฐานข้อมูลและระบบการให้บริการทางอิเล็กทรอนิกส์ของหน่วยงานภาครัฐ เพื่ออำนวยความสะดวกให้ประชาชนหรือผู้ประกอบการ ให้สามารถทำธุรกรรมผ่านระบบอิเล็กทรอนิกส์ได้แบบดิจิทัลเต็มรูปแบบ (fully digital) ตั้งแต่การยื่นคำขอออนไลน์ การชำระค่าธรรมเนียมออนไลน์ และการออกใบอนุญาตในรูปแบบอิเล็กทรอนิกส์ โดยไม่ต้องเดินทางไปติดต่อที่หน่วยงาน ทั้งนี้ E-Licensing เป็นใบอนุญาตรูปแบบอิเล็กทรอนิกส์ประเภทแรกภายใต้ระบบ Biz Portal ที่ผู้ออกใบอนุญาตเป็นระดับรัฐมนตรี และจะนำร่องด้วยใบอนุญาตประกอบธุรกิจหลักทรัพย์ 2 ประเภท ได้แก่ ใบอนุญาตประกอบธุรกิจนายหน้า ค้า และจัดจำหน่ายหลักทรัพย์ที่เป็นหน่วยลงทุน (ใบอนุญาตแบบ ง) และใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล (ใบอนุญาต Private Fund) ซึ่งจะพร้อมเปิดระบบให้บริการได้ภายในเดือนตุลาคม 2565 และจะได้พัฒนาต่อยอดไปสู่ใบอนุญาตประเภทอื่น ๆ อย่างต่อเนื่องในระยะต่อไป เพื่อมุ่งสู่การให้บริการ E-Licensing ผ่านระบบ Biz Portal ตลอดกระบวนการสำเร็จลุล่วง และมุ่งสู่การให้บริการในรูปแบบ Fully Digital ต่อไป
โครงการ E-Licensing จะทำให้ผู้ประกอบธุรกิจได้รับความสะดวกจากโครงการดังกล่าวในการขออนุญาตประกอบธุรกิจหลักทรัพย์ ตั้งแต่กระบวนการยื่นคำขอ การติดตามสถานะคำขอ ตลอดจนถึงขั้นตอนการรับใบอนุญาตในรูปแบบอิเล็กทรอนิกส์ โดยในทุกขั้นตอนจะดำเนินการอย่างรวดเร็ว ปลอดภัย ตรวจสอบได้ และช่วยลดภาระต้นทุนด้านกระดาษและการเดินทางให้กับประชาชน อันเป็นการส่งเสริมการก้าวเข้าสู่การเป็นรัฐบาลดิจิทัลได้อย่างสมบูรณ์
กองนโยบายการออมและการลงทุน สำนักงานเศรษฐกิจการคลัง
โทร. 0 2273 9020 ต่อ 3646
วันพุธที่ 12 ตุลาคม 2565
กบข. จัดงานสัมมนาออนไลน์ “เลขาธิการพบสมาชิก กบข.”
กบข. จัดงานสัมมนา “เลขาธิการพบสมาชิก กบข.” โดยมีเลขาธิการคณะกรรมการ กบข. เป็นผู้บรรยาย พร้อมทีมผู้เชี่ยวชาญด้านลงทุน ร่วมตอบคำถามไขข้อข้องใจสมาชิก กบข. เพื่อให้ทราบถึงแนวทางการจัดการลงทุนของ กบข. ผ่านโปรแกรม ZOOM
เมื่อวันที่ 7 ตุลาคม 2565 กองทุนบำเหน็จบำนาญข้าราชการ (กบข.) ได้จัดงานสัมมนา “เลขาธิการพบสมาชิก กบข.” โดยมี ดร.ศรีกัญญา ยาทิพย์ เลขาธิการคณะกรรมการ กบข. เป็นผู้บรรยาย พร้อมเสริมทัพด้วยทีมงานผู้เชี่ยวชาญด้านลงทุน ร่วมตอบคำถามไขข้อข้องใจของสมาชิก กบข. เพื่อให้สมาชิกได้ทราบถึงแนวทางการจัดการลงทุนของ กบข. และแนวทางการรับมือภายใต้สถานการณ์ลงทุนที่ผันผวน โดยมีสมาชิกเข้าร่วมงานผ่านโปรแกรม ZOOM กว่า 300 ราย
ทั้งนี้ ในช่วงที่ผ่านมา สมาชิก กบข. อาจมีความกังวลต่อการผันผวนของยอดเงินสมาชิก กบข. จึงได้จัดงานสัมมนาขึ้นเพื่อหวังให้สมาชิกเข้าใจสถานการณ์การลงทุน โดย กบข. ได้มีการติดตามและวิเคราะห์สถานการณ์อย่างใกล้ชิด พร้อมปรับกลยุทธ์การลงทุนให้สอดคล้อง พร้อมทั้งได้ให้ข้อมูลเพิ่มเติมเกี่ยวกับความผันผวนของยอดเงินในบัญชีสมาชิก นอกจากนี้ กบข. ยังได้จัดตั้งทีมสายด่วนสื่อสารเฉพาะกิจ เพื่อให้บริการตอบคำถาม เรื่องยอดเงินของสมาชิกแบบรายบุคคลในช่วงสถานการณ์ผันผวน สมาชิกที่มีข้อสงสัยสามารถโทรติดต่อได้ที่ 02-685-4199 ทุกวันทำการ เวลา 9.00 – 17.00 น.
วันจันทร์ที่ 12 กันยายน 2565
“ชัยวุฒิ” เผย ขับเคลื่อน PDPA เน้นให้ความรู้และเร่งสร้างความชัดเจนของ กม. ไม่เน้นการลงโทษ
“ชัยวุฒิ” เผย ขับเคลื่อน PDPA เน้นให้ความรู้และเร่งสร้างความชัดเจนของ กม. ไม่เน้นการลงโทษ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เผยว่า คณะกรรมการคุ้มครองข้อมูลส่วนบุคคลได้เห็นชอบ 1) แนวทางขอความยินยอมเจ้าของข้อมูลส่วนบุคคล และ 2) แนวทางในการแจ้งวัตถุประสงค์ในการเก็บข้อมูลจากเจ้าของข้อมูลส่วนบุคคล ซึ่งการออกแนวปฏิบัติ ทั้ง 2 ฉบับดังกล่าว ช่วยสร้างความชัดเจนในทางปฏิบัติ สำหรับผู้ที่เกี่ยวข้อง และเป็นแนวทางปฏิบัติ ที่ไม่ได้เน้นการลงโทษ
ขณะนี้ ได้มีการออก กฎหมายลำดับรอง รวมทั้งกฎระเบียบ แนวปฏิบัติและข้อบังคับของสำนักงานคณะกรรมการคุ้มครองข้อมูลส่วนบุคคลไปแล้ว รวม 17 ฉบับ รวมทั้งประกาศการผ่อนปรน ต่างๆ สำหรับ เอสเอ็มอี-วิสาหกิจชุมชน ตลอดจน ประกาศเกี่ยวกับการลงโทษทางปกครอง ที่คำนึงถึงเจตนา และให้มีการไกล่เกลี่ย ตักเตือน
นายชัยวุฒิ กล่าวว่า พ.ร.บ.คุ้มครองข้อมูลส่วนบุคคล พ.ศ. 2562 (PDPA) ที่บังคับใช้ตั้งแต่วันที่ 1 มิ.ย.65 มีเจตจำนงชัดเจน ที่ต้องการให้ PDPA เกิดประโยชน์กับประชาชน ในขณะเดียวกัน มุ่งให้ผู้ที่เกี่ยวข้องมีภาระในการปฏิบัติตามกฎหมายน้อยที่สุด เน้นการให้ความรู้ สร้างความชัดเจนของ กม. และตักเตือน ไม่เน้นการลงโทษ จากการเร่งรัดและติดตาม ทราบว่า ขณะนี้ มี กม. ลูก รวม 17 ฉบับ ได้ลงประกาศในราชกิจจานุเบกษา หรือมีผลบังคับใช้แล้ว ซึ่งใน 17 ฉบับ รวมถึง 1) แนวทางขอความยินยอมเจ้าของข้อมูลส่วนบุคคล และ 2) แนวทางในการแจ้งวัตถุประสงค์ในการเก็บข้อมูลจากเจ้าของข้อมูลส่วนบุคคล 2 ฉบับ ที่คณะกรรมการคุ้มครองข้อมูลส่วนบุคคลได้เห็นชอบและเผยแพร่แล้ว โดยแนวทางทั้ง 2 ฉบับดังกล่าว จะช่วยสร้างความชัดเจนในทางปฏิบัติ สำหรับผู้ที่เกี่ยวข้อง สำหรับ รายละเอียด แนวทางขอความยินยอมฯ และ แนวทางในการแจ้งวัตถุประสงค์ฯ ดังกล่าวสามารถดูฉบับเต็มได้จากที่เผยแพร่ทาง facebook pdpc thailand
“ในเชิงนโยบาย และแนวทางการดำเนินงานของ สำนักงานคณะกรรมการคุ้มครองข้อมูลส่วนบุคคล เรามุ่งให้ผู้ที่เกี่ยวข้องมีภาระในการปฏิบัติตามกฎหมายน้อยที่สุด สะท้อนการเริ่มบังคับใช้ในช่วงแรกของกฎหมายฉบับนี้ ที่ไม่ควรเป็นภาระเกินไป เน้นการให้ความรู้ และเร่งสร้างความชัดเจนในทางปฏิบัติ ไม่เน้นการลงโทษ” รัฐมนตรีชัยวุฒิ กล่าว
************************
วันจันทร์ที่ 10 ตุลาคม 2565
การท่าเรือแห่งประเทศไทย แจ้งการให้บริการในวันหยุดนักขัตฤกษ์และวันหยุดกรณีพิเศษ
...
กทท. แจ้งการให้บริการในวันหยุดนักขัตฤกษ์และวันหยุดกรณีพิเศษ
การท่าเรือแห่งประเทศไทย (กทท.) กระทรวงคมนาคม ขอแจ้งการให้บริการในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันพฤหัสบดีที่ 13 ตุลาคม 2565 และวันหยุดราชการกรณีพิเศษในวันศุกร์ที่ 14 ตุลาคม 2565 ท่าเรือกรุงเทพ (ทกท.) ยังคงให้บริการด้านการบรรทุกขนถ่ายและขนส่งสินค้าหรือตู้สินค้าในวันหยุดดังกล่าว
ในการนี้ บริษัทสายการเดินเรือหรือตัวแทนเรือ เจ้าของสินค้าหรือตัวแทนสินค้า ที่มีความประสงค์จะทำการบรรทุกขนถ่ายและขนส่งสินค้าหรือตู้สินค้าที่ ทกท. ระหว่างวันพฤหัสบดีที่ 13 ตุลาคม 2565 เวลา 08.30 น. ถึงวันจันทร์ที่ 17 ตุลาคม 2565 เวลา 08.30 น. สามารถแสดงความจำนงล่วงหน้าภายในเวลา 14.00 น. ของวันพุธที่ 12 ตุลาคม 2565 เพื่อ ทกท. จะได้จัดพนักงานและเครื่องมือทุ่นแรงเตรียมไว้ให้บริการ
ทั้งนี้ หากบริษัทสายการเดินเรือหรือตัวแทนเรือ เจ้าของสินค้าหรือตัวแทนสินค้า ไม่ได้แจ้ง ความประสงค์ขอทำการบรรทุกขนถ่ายและขนส่งสินค้าหรือตู้สินค้าไว้ล่วงหน้า ทกท. จะงดให้บริการในวันและเวลาดังกล่าว
วันอาทิตย์ที่ 30 ตุลาคม 2565
“น้อยหน่าปากช่องเขาใหญ่” ขึ้นทะเบียนสินค้า GI ใหม่ หวาน หอม เนื้อเหนียว เมล็ดเล็ก สร้างรายได้ให้เกษตรกรกว่า 51 ลบ. ต่อปี
.....
การขึ้นทะเบียนสิ่งบ่งชี้ทางภูมิศาสตร์ (Geographical Indications : GI) เป็นหนึ่งในนโยบายขับเคลื่อนเศรษฐกิจฐานรากของรัฐบาล เพื่อคุ้มครองสินค้าที่มีเอกลักษณ์เฉพาะตัวในพื้นที่แหล่งผลิตสินค้าในแต่ละท้องถิ่น ช่วยสร้างมูลค่าเพิ่มให้กับสินค้า มีระบบควบคุมคุณภาพสินค้าเพื่อสร้างความเชื่อมั่นแก่ผู้บริโภค และขยายช่องทางการตลาดอย่างต่อเนื่อง
.
ล่าสุด กระทรวงพาณิชย์ ประกาศขึ้นทะเบียน “น้อยหน่าปากช่องเขาใหญ่” เป็นสินค้า GI รายการใหม่ของ จ.นครราชสีมา ซึ่งเป็นสินค้าที่มีชื่อเสียงและเป็นที่ยอมรับของผู้บริโภคมาอย่างยาวนาน ทั้งคุณภาพ รสชาติ และอัตลักษณ์โดดเด่น ที่เกิดจากการปลูกในสภาพดินแดง ที่เหมาะต่อการปลูกน้อยหน่ามากที่สุด ส่งผลให้น้อยหน่าปากช่องเขาใหญ่ มีรสชาติหวาน หรือหวานอมเปรี้ยว กลิ่นหอมละมุน เนื้อละเอียด เหนียว เมล็ดเล็ก ทำให้ได้รับความนิยม สามารถสร้างรายได้ให้เกษตรกรในจังหวัด กว่า 51 ล้านบาทต่อปี
.
ปัจจุบัน จ.นครราชสีมา มีสินค้า GI มากที่สุดในประเทศไทย จำนวน 11 สินค้า ประกอบด้วย กาแฟดงมะไฟ กาแฟวังน้ำเขียว ไวน์เขาใหญ่ ข้าวหอมมะลิทุ่งสัมฤทธิ์ มะขามเทศเพชรโนนไทย ทุเรียนปากช่องเขาใหญ่ เครื่องปั้นดินเผาด่านเกวียน ผ้าไหมปักธงชัย เส้นไหมไทยพื้นบ้านอีสาน ผ้าไหมคึมมะอุบัวลาย และน้อยหน่าปากช่องเขาใหญ่ ถือเป็นจังหวัดต้นแบบในการนำระบบ GI มายกระดับสินค้าท้องถิ่นจนเกิดผลสำเร็จอย่างเป็นรูปธรรม ช่วยสร้างรายได้และขับเคลื่อนเศรษฐกิจฐานรากของประเทศได้อย่างยั่งยืน
#ไทยคู่ฟ้า#สื่อสารรัฐบาลไทย
-------------------
วันเสาร์ที่ 5 พฤศจิกายน 2565
จ.สุรินทร์ ปล่อยแถวปิดล้อม ตรวจค้น จับกุม และกวาดล้างยาเสพติด ภายใต้ “ยุทธการคชสาร ขจัดสิ้นยาเสพติด”เพื่อสร้างสังคมสุรินทร์ที่เป็นสังคมแห่งความสุขอย่างยั่งยืน
จ.สุรินทร์ ปล่อยแถวปิดล้อม ตรวจค้น จับกุม และกวาดล้างยาเสพติด ภายใต้ “ยุทธการคชสาร ขจัดสิ้นยาเสพติด”เพื่อสร้างสังคมสุรินทร์ที่เป็นสังคมแห่งความสุขอย่างยั่งยืน
วันนี้ (4 พ.ย. 2565) เวลา 04.20 น. ณ บริเวณสถานีตำรวจภูธรเมืองสุรินทร์ อำเภอเมืองสุรินทร์ จังหวัดสุรินทร์ นายกองเอก พิจิตร บุญทัน ผู้ว่าราชการจังหวัดสุรินทร์ ในฐานะผู้อำนวยการศูนย์อำนวยการป้องกันและปราบปรามยาเสพติดจังหวัดสุรินทร์ พร้อมด้วยนายศักรินทร์ ทุมเสน ปลัดจังหวัดสุรินทร์ ในฐานะเลขานุการศูนย์อำนวยการป้องกันและปราบปรามยาเสพติดจังหวัดสุรินทร์ ร่วมกับ พลตำรวจตรี ชาญชัย พงษ์พิชิตกุล ผู้บังคับการตำรวจภูธรจังหวัดสุรินทร์ นายไกรเลิศ ดาวเรือง ผู้อำนวยการสำนักงานป้องกันและปราบปรามยาเสพติด ภาค 3 นายแพทย์สินชัย ตันติรัตนานนท์ นายแพทย์สาธารณสุขจังหวัดสุรินทร์ หัวหน้าส่วนราชการ นายอำเภอ และผู้แทนทุกหน่วยงานในพื้นที่จังหวัดสุรินทร์ ร่วมปฏิบัติการฯ ปล่อยแถว ปิดล้อม ตรวจค้น จับกุม และกวาดล้างยาเสพติดแบบบูรณาการ ภายใต้ชื่อ “ยุทธการคชสาร ขจัดสิ้นยาเสพติด”
นายกองเอก พิจิตร บุญทัน ผู้ว่าราชการจังหวัดสุรินทร์ กล่าวว่า "ยุทธการคชสาร ขจัดสิ้นยาเสพติด" เป็นการบูรณาการหน่วยงานที่เกี่ยวข้องในการปล่อยแถวกวาดล้างยาเสพติดในพื้นที่ 17 อำเภอ 33 สถานีตำรวจภูธรเป้าหมาย รวม 59 จุด เพื่อสร้างสังคมปลอดภัยจากยาเสพติดในพื้นที่จังหวัดสุรินทร์ โดยกำหนดเป็น "วาระจังหวัด" ซึ่งสอดคล้องกับนโยบายของรัฐบาลที่กำหนดให้ปัญหายาเสพติดเป็นวาระแห่งชาติ และนโยบายของกระทรวงมหาดไทยในการทำสงครามกับยาเสพติดอย่างเข้มข้น ด้วยการทำงานร่วมกันของฝ่ายปกครอง ตำรวจ ป.ป.ส. หน่วยงานสาธารณสุข และภาคีเครือข่าย เป็นกลไกการขับเคลื่อน อย่างไร้รอยต่อ
"การปฏิบัติการ "ยุทธการคชสาร ขจัดสิ้นยาเสพติด" ในครั้งนี้ สามารถดำเนินการจับกุมผู้กระทำผิด จำนวน 242 คดี มีผู้ต้องหารวมทั้งสิ้น 270 คน จำแนกเป็น ผู้ค้า จำนวน 105 ราย ผู้เสพ/ครอบครองเพื่อเสพ จำนวน 137 ราย พร้อมตรวจยึดของกลางยาเสพติด คือ ยาบ้า (เมทแอมเฟตามีน) จำนวน 27,630 เม็ด ยาไอซ์ จำนวน 6.16 กรัม อาวุธปืน 80 กระบอก วัตถุระเบิด จำนวน 1 ลูก เครื่องกระสุนปืน จำนวน 207 ลูกและส่งผู้เสพยาเสพติดเข้ารับการบำบัดรักษา จำนวน 110 ราย" ผวจ.สุรินทร์ กล่าวเน้นย้ำ
นายกองเอก พิจิตร บุญทัน ผู้ว่าราชการจังหวัดสุรินทร์ กล่าวเพิ่มเติมว่า จังหวัดสุรินทร์ มุ่งมั่นในการทำสงครามกับยาเสพติดด้วยกลไกภาครัฐบูรณาการร่วมกับภาคีเครือข่าย เพื่อนำผู้กระทำความผิดมารับโทษตามกฎหมายอย่างเฉียบขาด นำตัวผู้เสพเข้าสู่กระบวนการบำบัดฟื้นฟูสมรรถภาพในสถานพยาบาลตามมาตรฐานของกระทรวงสาธารณสุข เพื่อสร้างสังคมสุรินทร์ที่เป็นสังคมแห่งความสุข เพื่อคืนคนดีสู่ครอบครัว และเพื่อตัดวงจรยาเสพติดทุกรูปแบบ ลูกหลานห่างไกลยาเสพติด ประชาชนใช้ชีวิตได้เป็นปกติสุขอย่างยั่งยืน
"จังหวัดสุรินทร์ ขอความร่วมมือพี่น้องประชาชน และสถานประกอบการทุกแห่งในการแจ้งเบาะแส/ข้อมูล ผู้เกี่ยวข้องกับยาเสพติด ทั้งผู้เสพ ผู้ค้า นอกและในสถานประกอบการฯ หรืออาศัยสถานประกอบการฯ ในการกระทำผิด โดยแจ้งข้อมูลผ่านสายด่วนยาเสพติด 1599 สายด่วน 191 Application Police I lert U และศูนย์ดำรงธรรมจังหวัดสุรินทร์ สายด่วน 1567 ได้ตลอด 24 ชม. เพื่อดำเนินการปราบปราม จับกุม ดำเนินคดีผู้กระทำความผิดเกี่ยวกับยาเสพติดและลดปัญหายาเสพติด ในภาพรวมอย่างต่อเนื่องและเข้มข้น" ผวจ.สุรินทร์ กล่าวในช่วงท้าย
วันพฤหัสบดีที่ 29 กันยายน 2565
ไทยพร้อมดูแล “ผู้เข้าร่วมการประชุม APEC 2022” มุ่งรักษาความปลอดภัย ใส่ใจอาหารไทยคุณภาพ
.....
ใกล้เข้ามาแล้วกับการประชุมผู้นำเขตเศรษฐกิจเอเปคและการประชุมที่เกี่ยวข้อง APEC 2022 ในช่วงที่ประเทศไทยเป็นเจ้าภาพ ซึ่งจะจัดขึ้นระหว่างวันที่ 18 – 19 พ.ย. 65 ณ ศูนย์การประชุมแห่งชาติสิริกิติ์ และหอประชุมกองทัพเรือ สำหรับงานเลี้ยงอาหารค่ำ (Gala Dinner) อย่างเป็นทางการ
.
ล่าสุด นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่าหน่วยงานที่เกี่ยวข้องได้เตรียมความพร้อมสำหรับการเป็นเจ้าภาพจัดการประชุมฯ ของไทยอย่างแข็งขัน
.
สำหรับการดูแลรักษาความปลอดภัยนั้น กองบัญชาการตำรวจนครบาล ได้ดำเนินการฝึกเจ้าหน้าที่ตำรวจและชุดปฏิบัติการพิเศษ ภายใต้แผนแก้ไขปัญหาสถานการณ์วิกฤต และการเผชิญเหตุที่อาจจะเกิดขึ้นเมื่อช่วง 16 - 20 ก.ย. 65 ที่ผ่านมา
.
ส่วนงานเลี้ยงอาหารค่ำอย่างเป็นทางการ ได้เตรียมการอย่างเหมาะสมและสอดคล้องกับหลัก BCG ดำเนินการคัดเลือกวัตถุดิบ เมนูอาหาร และเครื่องดื่มที่มีความเป็นเลิศในรสชาติตามตำรับไทยแท้จากทุกภูมิภาค
.
นอกจากนี้ จะนำผลิตภัณฑ์งานศิลปหัตถกรรมไทย จากมูลนิธิส่งเสริมศิลปาชีพในสมเด็จพระนางเจ้าสิริกิติ์ พระบรมราชินีนาถ มาตกแต่งบนโต๊ะอาหาร ซึ่งจะช่วยสะท้อนเอกลักษณ์ความเป็นไทยได้ชัดเจนยิ่งขึ้น
.
รัฐบาลขอให้ ปชช. ทุกคนภูมิใจ และร่วมใจกัน “เป็นเจ้าภาพ” ด้วยมิตรภาพที่ดี เพื่อให้การเป็นเจ้าภาพการประชุมฯ ครั้งนี้ สำเร็จลุล่วงไปด้วยดี
#ไทยคู่ฟ้า #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
รัฐบาลเข้ม! คุมนำเข้าสารเคมี “โซเดียมไซยาไนด์ - เบนซิลคลอไรด์ - เบนซิลไซยาไนด์ ตัดตอนกระบวนการผลิตยาเสพติด
แจ้งเตือน! ผู้ลงทะเบียนโครงการลงทะเบียนเพื่อสวัสดิการแห่งรัฐ ปี 65 หากขึ้นสถานะไม่สมบูรณ์ ต้องแก้ไขให้เสร็จภายใน 17 พ.ย. นี้
อย่าแชร์! รัฐบาลช่วยเงินทำศพผู้สูงอายุ รายละ 30,000 บาท ไม่เป็นความจริง ขอความร่วมมือ ปชช. ส่งต่อข่าวจริง คือ รัฐบาลช่วยเหลือรายละ 3,000 บาทตามหลักเกณฑ์ที่ พม. กำหนด
กรุงเทพฯ คว้าอันดับ 1 เมืองน่าพักผ่อนมากที่สุดในเอเชียแปซิฟิก (Best Leisure time city in Asia-Pacific) 6 ปีซ้อน
ปลื้ม! OHCHR ชื่นชมไทย ที่ประกาศใช้กฎหมาย “ป้องกันทรมาน – บุคคลสูญหาย ปี 65”
วันอังคารที่ 30 สิงหาคม 2565
รองนายกฯ พลเอก ประวิตร ชื่นชมผลการดำเนินงานโครงการแรงงานพันธุ์ดี ตามวิถีเศรษฐกิจพอเพียง ย้ำร่วมกันพัฒนาขับเคลื่อนโครงการฯ ต่อไป เพื่อส่งเสริมคุณภาพชีวิตที่ดีของลูกจ้าง
รองนายกฯ พลเอก ประวิตร ชื่นชมผลการดำเนินงานโครงการแรงงานพันธุ์ดี ตามวิถีเศรษฐกิจพอเพียง ย้ำร่วมกันพัฒนาขับเคลื่อนโครงการฯ ต่อไป เพื่อส่งเสริมคุณภาพชีวิตที่ดีของลูกจ้าง และเกิดประโยชน์อย่างยั่งยืน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (30 สิงหาคม 2565) เวลา 09.00 น. ณ โถงกลาง ตึกสันติไมตรี ทำเนียบรัฐบาล นายสุชาติ ชมกลิ่น รัฐมนตรีว่าการกระทรวงแรงงาน นำผู้บริหารบริษัท น้ำตาลสระบุรี จำกัด ผู้บริหารบริษัท ไทยสแตนเลย์ การไฟฟ้า จำกัด (มหาชน) และคณะผู้บริหารกระทรวงแรงงาน เข้าพบ พลเอก ประวิตร วงษ์สุวรรณ รองนายกรัฐมนตรี เพื่อประชาสัมพันธ์โครงการแรงงานพันธุ์ดี ตามวิถีเศรษฐกิจพอเพียง โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายสันติ พร้อมพัฒน์ รัฐมนตรีช่วยว่าการกระทรวงการคลัง นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม และนายอนุชา นาคาศัย รัฐมนตรีประจำสำนักนายกรัฐมนตรี เข้าร่วมด้วย
สำหรับโครงการแรงงานพันธุ์ดี ตามวิถีเศรษฐกิจพอเพียง เป็นโครงการที่มีวัตถุประสงค์เพื่อน้อมนำแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระราชปณิธานของพระบาทสมเด็จพระเจ้าอยู่หัวรัชกาลที่ 10 ในการสืบสาน รักษา และต่อยอดโครงการอันเนื่องมาจากพระราชดำริเกษตรทฤษฎีใหม่ พร้อมส่งเสริมให้นายจ้าง ลูกจ้างสามารถพึ่งพาตนเองได้ ภายใต้สถานการณ์วิกฤตตามแนวทางหลักปรัชญาของเศรษฐกิจพอเพียง ใช้ทรัพยากรที่มีอยู่ให้เกิดประโยชน์ เพิ่มมูลค่าทางเศรษฐกิจ สร้างรายได้ และลดภาระค่าใช้จ่ายภายใต้สถานการณ์วิกฤตทางเศรษฐกิจ สังคม และส่งเสริมคุณภาพชีวิตที่ดีของลูกจ้างอย่างยั่งยืน
ทั้งนี้ ในปี 2564 มีสถานประกอบกิจการทั่วประเทศ เข้าร่วมโครงการ จำนวน 99 แห่ง ลูกจ้างได้รับประโยชน์ จำนวน 26,426 คน สามารถลดรายจ่ายในครัวเรือนของลูกจ้างได้เฉลี่ยคนละ 500-1,500 บาทต่อเดือน และเพิ่มรายได้ในครัวเรือนของลูกจ้างได้เฉลี่ยคนละ 500-2,500 บาทต่อเดือน และยังคงขยายผลโครงการอย่างต่อเนื่อง ทำให้ปัจจุบัน ปี 2565 มีสถานประกอบกิจการทั่วประเทศที่เห็นความสำคัญและเข้าร่วมเพิ่มเติมอีกจำนวน 303 แห่ง รวม 402 แห่ง ลูกจ้างได้รับประโยชน์ 41,752 คน คิดเป็นมูลค่า 21,552,127 บาท และในปี 2566 มีเป้าหมายให้สถานประกอบกิจการทั่วประเทศเข้าร่วมโครงการแรงงานพันธุ์ดี ตามวิถีเศรษฐกิจพอเพียง จำนวน 300 แห่ง
โอกาสนี้ รองนายกรัฐมนตรีแสดงความชื่นชมผลการดำเนินงานโครงการแรงงานพันธุ์ดี ตามวิถีเศรษฐกิจพอเพียง ขอให้ร่วมกันพัฒนาและขับเคลื่อนโครงการฯ ต่อไป เพื่อส่งเสริมคุณภาพชีวิตที่ดีของลูกจ้างและเกิดประโยชน์อย่างยั่งยืน พร้อมเป็นกำลังใจให้กับผู้ปฏิบัติงานทุกคน.
วันเสาร์ที่ 3 กันยายน 2565
ประเทศไทยพร้อมแล้ว เปิดรับต่างชาติศักยภาพสูง 4 กลุ่มยื่นขอ LTR Visa เพิ่มกำลังใช้จ่ายฟื้นเศรษฐกิจ เสริมศักยภาพภาพอุตสาหกรรมใหม่ด้วยกลุ่มผู้เชี่ยวชาญ
ประเทศไทยพร้อมแล้ว เปิดรับต่างชาติศักยภาพสูง 4 กลุ่มยื่นขอ LTR Visa เพิ่มกำลังใช้จ่ายฟื้นเศรษฐกิจ เสริมศักยภาพภาพอุตสาหกรรมใหม่ด้วยกลุ่มผู้เชี่ยวชาญ
วันที่ 3 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้กำหนดมาตรการกระตุ้นเศรษฐกิจและการลงทุนโดยการดึงดูดคนต่างชาติที่มีศักยภาพสูงสู่ประเทศไทย โดยอนุญาตให้กลุ่มที่มีศักยภาพสูง 4 กลุ่ม สามารถเข้ามาในประเทศไทยเป็นกรณีพิเศษเพื่อการพำนักระยะยาว ผ่านการให้วีซ่าประเภท Long – Term Resident Visa หรือ LTR Visa ขณะนี้หน่วยงานที่เกี่ยวข้อง อาทิ กระทรวงมหาดไทย กระทรวงแรงงาน สำนักงานตรวจคนเข้าเมือง สำนักงานคณะกรรมการส่งเสริมการลงทุน(บีโอไอ) ได้เตรียมการทั้งที่เกี่ยวกับข้อกฎหมายและงานระบบอำนวยความสะดวกเป็นที่เรียบร้อยแล้ว
ทั้งนี้ สำนักงานบีโอไอซึ่งเป็นหน่วยงานหลักที่ทำหน้าที่คัดกรองบุคคลต่างชาติศักยภาพสูงที่ประสงค์จะเข้ามาพำนักในประเทศไทยได้เปิดระบบให้มีการยื่นขอ LTR Visa ผ่านเว็บไซต์ https://ltr.boi.go.th ได้ตั้งแต่วันที่ 1 ก.ย. 65 เป็นต้นไป
น.ส.ไตรศุลี กล่าวว่า มาตรการดึงดูดชาวต่างชาติศักยภาพสูงเป็นหนึ่งในมาตรการที่ได้รับการผลักดันจากที่ประชุมศูนย์บริหารสถานการณ์เศรษฐกิจจากผลกระทบโควิด19 หรือ ศบศ. เพื่อการฟื้นฟูเศรษฐกิจไทยภายหลังการระบาดใหญ่ ซึ่งรัฐบาลต้องการให้มาตรการนี้เป็นทั้งการกระตุ้นเศรษฐกิจจากการใช้จ่ายของต่างชาติที่กำลังซื้อสูง และเสริมสร้างความแข็งแกร่งให้กับกลุ่มอุตสาหกรรมเป้าหมายและเศรษฐกิจในระยะยาว เนื่องจากมาตรการนี้ได้ดึงดูดกลุ่มผู้เชี่ยวชาญสูงในกลุ่มอุตสาหกรรมใหม่เข้ามาทำงานในประเทศไทยมากขึ้นด้วย
สำหรับชาวต่างชาติ 4 กลุ่มที่เป็นเป้าหมายที่ประเทศไทยจะดึงดูดให้มาถือ LTR Visa ได้แก่ กลุ่มผู้มีความมั่งคั่งสูง กลุ่มผู้เกษียณอายุจากต่างประเทศ กลุ่มผู้ที่ต้องการทำงานจากประเทศไทย และผู้มีทักษะเชี่ยวชาญพิเศษ โดยจะให้สิทธิประโยชน์ ประกอบด้วย สิทธิพำนักในประเทศไทย 10 ปี สามารถใช้ช่องทางพิเศษ (Fast Track) ในการเข้าออกราชอาณาจักร ณ ท่าอากาศยานระหว่างประเทศ รายงานตัวทุก1 ปี (จากเดิมทุก 90 วัน) และไม่ต้องยื่นขออนุญาตกลับเข้ามาในราชอาณาจักร (Re-entry permit) อนุญาตให้ทำงานในประเทศไทย โดยลดภาษีเงินได้บุคคลธรรมดาเหลือร้อยละ 17 สำหรับกลุ่มผู้มีทักษะเชี่ยวชาญพิเศษ และมีผู้ติดตามได้ 4 คน
“รัฐบาลได้เตรียมการในภาคส่วนที่เกี่ยวข้องโดยต่อเนื่อง เพื่อให้มาตรการนี้สามารถดึงดูดชาวต่างชาติทั้ง 4 กลุ่มเข้ามายังประเทศไทยให้ได้ตามเป้าหมาย 1 ล้านคนภายใน5ปี โดยในส่วนของสำนักงานบีโอไอ ซึ่งจะเป็นหน่วยงานหลักที่ทำหน้าที่คัดกรองผู้ยื่นขอ LTR-Visa เมื่อไม่นานมานี้ ครม. ก็ได้เห็นชอบการปรับปรุงโครงสร้างภายในของบีโอไอ โดยจัดตั้งส่วนราชการระดับกองขึ้นใหม่ 2 ส่วน คือ กองบริการบุคลากรต่างชาติ และ กองเสริมขีดความสามารถในการแข่งขัน เพื่อให้บีโอไอดูแลภารกิจดูแลชาวต่างชาติรวมถึงการดึงดูดการลงทุนในอุตสาหกรรมและบริการใหม่ๆ ได้อย่างมีประสิทธิภาพ” น.ส.ไตรศุลี กล่าว
วันพุธที่ 28 กันยายน 2565
ครม.เห็นชอบให้ประเทศไทยรับเป็นเจ้าภาพการจัดการแข่งขันกีฬาซีเกมส์ ครั้งที่ 33 และกีฬาอาเซียนพาราเกมส์ ปี 2568 กรอบวงเงิน 2,055 ล้านบาท
ครม.เห็นชอบให้ประเทศไทยรับเป็นเจ้าภาพการจัดการแข่งขันกีฬาซีเกมส์ ครั้งที่ 33 และกีฬาอาเซียนพาราเกมส์ ปี 2568 กรอบวงเงิน 2,055 ล้านบาท
วันที่ 27 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี(ครม.) เห็นชอบให้ประเทศไทยเสนอตัวเป็นเจ้าภาพการจัดการแข่งขันกีฬาซีเกมส์ ครั้งที่ 33 ในปี 2568 และกีฬาอาเซียนพาราเกมส์ ปี 2568 กรอบวงเงินงบประมาณค่าใช้จ่ายรวม 2,055 ล้านบาท แบ่งเป็น ขอรับสนับสนุนจากงบประมาณ 1,683 ล้านบาท, รายรับจากฝ่ายสิทธิประโยชน์ 200 ล้านบาท, ค่าจำหน่ายบัตรเข้าชมการแข่งขัน 20 ล้านบาท, ค่าลงทะเบียนเข้าร่วมการแข่งขันกีฬาซีเกมส์ของนักกีฬาและเจ้าหน้าที่ 134 ล้านบาท และค่าลงทะเบียนเข้าร่วมการแข่งขันกีฬาอาเซียนพาราเกมส์ 16 ล้านบาท
สำหรับการเสนอตัวเป็นเจ้าภาพการจัดการแข่งขันซีเกมส์ ในครั้งนี้เนื่องจากถึงรอบของไทยที่จะต้องเสนอตัวเป็นเจ้าภาพ และขณะนี้ยังไม่มีประเทศใดเสนอตัวเพื่อแข่งขันเป็นเจ้าภาพในปี 2568 ซึ่งครั้งล่าสุดที่ไทยเป็นเจ้าภาพจัดการแข่งขันซีเกมส์ในปี 2550
น.ส.ไตรศุลี กล่าวว่า สำหรับประโยชน์ที่คาดว่าจะได้รับ ประกอบด้วย เป็นการสร้างภาพลักษณ์ที่ดีของประเทศไทยสู่สายตาประชาคมอาเซียน, สร้างความเชื่อมั่นให้กับนักท่องเที่ยวและนักลงทุนนานาชาติ ให้เห็นถึงศักยภาพความพร้อมของประเทศในทุกๆด้าน, สร้างรายได้ให้กับประเทศเกิดการหมุนเวียนในระบบ โดยจะมีรายได้จากการใช้จ่ายเงินของนักท่องเที่ยวต่างชาติเพิ่มมากขึ้น รวมทั้งการใช้จ่ายเงินของนักกีฬา เจ้าหน้าที่ ผู้แทนองค์กรกีฬาต่างๆ และผู้สังเกตการณ์ ประมาณ 12,000 คน และประเทศไทยจะได้แสดงความเป็นผู้นำด้านอุตสาหกรรมการท่องเที่ยวและกีฬา
ทั้งนี้ จะมีจังหวัดเป้าหมายที่จะร่วมกันเป็นเจ้าภาพ ประกอบด้วย จังหวัดเชียงใหม่ เช่น สนามกีฬาสมโภชเชียงใหม่ 700 ปี, จังหวัดชลบุรี เช่น ศูนย์กีฬาภาคตะวันออก บางละมุง, จังหวัดนครราชสีมา เช่น สนามกีฬาเฉลิมพระเกียรติ 80 พรรษา, จังหวัดภูเก็ตและสงขลา เช่น สนามกีฬาสุระกุล และสนามกีฬาติณสูลานนท์ และกรุงเทพมหานคร เช่น สนามราชมังคลากีฬาสถาน สนามศุภชลาศัย พร้อมกันนี้ ระหว่างการประชุม ได้มีการเสนอเพิ่มกลุ่มจังหวัดเป้าหมายอีก 1 พื้นที่ คือกลุ่มจังหวัดอันดามัน ซึ่งประกอบด้วย จังหวัดกระบี่ ตรัง พังงา ภูเก็ต ระนองและสตูล
ทั้งนี้ สนามสำหรับพิธีเปิดและพิธีปิด จะต้องมีความจุตั้งแต่ 20,000 ที่นั่งขึ้นไป ส่วนการถ่ายทอดสดการแข่งขันจะขอรับการสนับสนุนจากคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.)
วันอังคารที่ 25 ตุลาคม 2565
อำเภอเมืองหนองบัวลำภู จัดฟังเทศน์บทพระธรรมเทศนาเฉลิมพระธรรมบารมี ใน ”อุภินนมัตถจรกถา” เฉลิมพระธรรมบารมีสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง”
อำเภอเมืองหนองบัวลำภู จัดฟังเทศน์บทพระธรรมเทศนาเฉลิมพระธรรมบารมี ใน”อุภินนมัตถจรกถา” เฉลิมพระธรรมบารมีสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง” พร้อมพูดคุยหารือแนวทางการขับเคลื่อนพัฒนาคุณภาพชีวิตประชาชนร่วมกับกลไกภาคีเครือข่าย
อำเภอเมืองหนองบัวลำภู จัดฟังเทศน์บทพระธรรมเทศนาเฉลิมพระธรรมบารมี ใน ”อุภินนมัตถจรกถา” เฉลิมพระธรรมบารมีสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง” พร้อมพูดคุยหารือแนวทางการขับเคลื่อนพัฒนาคุณภาพชีวิตประชาชนร่วมกับกลไกภาคีเครือข่ายที่เกี่ยวข้องในพื้นที่
เมื่อวันที่ 24 ต.ค. 65 เวลา 18.00 น. ณ วัดโพธิ์ศรีสง่า บ้านโพธิ์ศรีสำราญ ตำบลหัวนา อำเภอเมืองหนองบัวลำภู จังหวัดหนองบัวลำภู นายประยูร อรัญรุท นายอำเภอเมืองหนองบัวลำภู เป็นประธานฝ่ายฆราวาส ในการจัดกิจกรรมทำบุญฟังเทศน์บทพระธรรมเทศนาเฉลิมพระเกียรติพระธรรมบารมีฯ ใน”อุภินนมัตถจรกถา” เฉลิมพระธรรมบารมีสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง” เนื่องในวันพระ ซึ่งมีหัวหน้าส่วนราชการอำเภอเมืองหนองบัวลำภู นายกเทศมนตรีตำบลหัวนา พร้อมด้วยคณะผู้บริหารฯ สมาชิกสภา ฯ พนักงาน เจ้าหน้าที่เทศบาลตำบลหัวนา องค์การบริหารส่วนตำบลหัวนา กำนัน ผู้ใหญ่บ้านตำบลหัวนา พุทธศาสนิกชน และภาคีเครือข่ายในพื้นที่ ร่วมกิจกรรมกว่า 200 คน
นายประยูร อรัญรุท นายอำเภอเมืองหนองบัวลำภู กล่าวว่า อำเภอเมืองหนองบัวลำภู ได้บูรณาการร่วมกับจังหวัดหนองบัวลำภู ดำเนินการจัดกิจกรรมทำบุญฟังเทศน์บทพระธรรมเทศนาเฉลิมพระธรรมบารมีฯ ใน”อุภินนมัตถจรกถา” เฉลิมพระธรรมบารมีสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง” ในทุกวันพระ มาอย่างต่อเนื่อง และจะดำเนินการตลอดปี 2565 เพื่อเฉลิมพระเกียรติเนื่องในโอกาสมหามงคลเฉลิมพระชนมพรรษา 90 พรรษา ซึ่งบทพระธรรมเทศนา เป็นการสาธยายธรรมเกี่ยวกับพระบรมพุทโธวาทของสมเด็จพระบรมศาสดาสัมมาสัมพุทธเจ้า ว่าด้วยความประพฤติให้สำเร็จประโยชน์ทั้งสองฝ่าย คือประโยชน์เพื่อตนและเพื่อผู้อื่น ด้วยการอบรมเจริญคุณธรรมสำคัญ 3 ประการให้มีพร้อมขึ้นในตน ได้แก่ “ศีล” คือการรักษากายวาจาให้เป็นปรกติเรียบร้อย “ปัญญา” คือความฉลาดรอบรู้ หรือความรู้ชัดในเหตุและผล และ “สุตะ” คือการศึกษาเล่าเรียน เป็นผู้ได้ยินได้ฟังมาก
นายประยูร อรัญรุท นายอำเภอเมืองหนองบัวลำภู กล่าวเพิ่มเติมว่า ภายหลังจากการดำเนินกิจกรรม จึงได้ถือโอกาสนี้พบปะพูดคุยการขับเคลื่อนนโยบายสำคัญของรัฐบาล และกระทรวงมหาดไทย เพื่อ "บำบัดทุกข์ บำรุงสุข" ประชาชนในพื้นที่ ทั้งการจัดกิจกรรมเพื่อเทิดทูนไว้ซึ่งสถาบันหลักสำคัญของชาติ การนำหลักของศีลห้าไปใช้ในการดำรงชีวิต และการขับเคลื่อนหลักปรัชญาของเศรษฐกิจพอเพียงในการดำรงชีวิตประจำวัน การขจัดปัญหาความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง และการแก้ไขปัญหายาเสพติด ซึ่งถือเป็นปัญหาของทุกคนที่จะร่วมกันแก้ไขปัญหา
"อำเภอเมืองหนองบัวลำภูจะได้น้อมนำแนวพระราชดำริ พระบรมราโชบาย ของพระบาทสมเด็จพระเจ้าอยู่หัว มาใช้ในการขับเคลื่อนการดำเนินโครงการเพื่อพัฒนาคุณภาพชีวิตของพี่น้องประชาชนในพื้นที่ รวมทั้งจะนำนโยบายและแนวทางตามข้อสั่งการของรัฐบาลและกระทรวงมหาดไทยมาขับเคลื่อนปฏิบัติให้เกิดมรรคเกิดผล ทำให้พี่น้องประชาชนมีคุณภาพชีวิตที่ดีอย่างยั่งยืนและเป็นรูปธรรม อันจะนำมาซึ่งการอยู่ดีกินดีและใช้ชีวิตในสังคมได้อย่างมีความสุข ประชาชนมีทุกข์น้อยลงจนหมดไป มีความสุขเพิ่มพูนขึ้นอย่างยั่งยืน" นายอำเภอเมืองหนองบัวลำภู กล่าวในช่วงท้าย
วันพฤหัสบดีที่ 8 กันยายน 2565
รัฐมนตรีว่าการกระทรวงยุติธรรม ให้ สยจ.กระบี่ เร่งเยียวยาครอบครัว 3 นักเรียน สั่ง ป.ป.ส. เร่งสืบหาเครือข่ายค้ายา "เสี่ยต้อย" ลั่นต้องจับให้ได้ทั้งหมด
รัฐมนตรีว่าการกระทรวงยุติธรรม ให้ สยจ.กระบี่ เร่งเยียวยาครอบครัว 3 นักเรียน สั่ง ป.ป.ส. เร่งสืบหาเครือข่ายค้ายา "เสี่ยต้อย" ลั่นต้องจับให้ได้ทั้งหมด เผยเห็นด้วยโทษประหารแต่ขึ้นอยู่กับกระบวนการตัดสิน ชี้มีกม. JSOC ป้องกันทำผิดซ้ำรอประกาศใช้
เมื่อวันที่ 7 กันยายน 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณี เด็กนักเรียน 3 คน ขี่รถจักรยานยนต์ชนกับรถเก๋ง แล้วถูกคนขับลงมายิงตาย และเผารถ ที่ อ.เขาพนม จ.กระบี่ ว่า ล่าสุดคนร้ายถูกจับแล้ว คือ นายธีรศักดิ์ บุญเรือง หรือ เสี่ยต้อย เจ้าของร้านเปลี่ยนยางและล้อแม็กรถยนต์ เบื้องต้นรับสารภาพยังให้การวกวนว่า เสพยาบ้ามา 2 เม็ดหรือ 10 เม็ด และไม่รู้จักกับกลุ่มผู้ตายมาก่อน ซึ่งตนขอแสดงความเสียใจกับครอบครัวผู้เสียชีวิต ที่ต้องสูญเสียคนอันเป็นที่รักของครอบครัว ด้วยความห่วงใยตนจึงได้มอบหมายให้ ทางสำนักงานยุติธรรมจังหวัดกระบี่ ประสานทายาทผู้เสียหาย ทั้ง 3 รายแล้วตั้งแต่เมื่อวานนี้ เพื่อแจ้งสิทธิตาม พ.ร.บ.ค่าตอบแทนผู้เสียหายและ ค่าทดแทนและค่าใช้จ่ายแก่จำเลยในคดีอาญา โดยกรณีเสียชีวิต มีสิทธิได้รับเงินเยียวยา 110,000 บาท คือ ค่าตอบแทนถึงแก่ความตาย 50,000 บาท ค่าจัดการศพ 20,000 บาท และค่าขาดอุปการะเลี้ยงดู 40,000 บาท ซึ่งจะเร่งพิจารณาให้ทันที
"เมื่อเกิดเหตุในลักษณะของคนเสพยา ทำร้ายคนหรือฆ่าคน ผมรู้สึกเสียใจมาก ที่ผ่านมาเราได้มีการแก้กฎหมายยาเสพติด รวมจาก 24 ฉบับเป็นฉบับเดียวทำให้ทันสมัย มุ่งเน้นการยึดทรัพย์ตัดวงจรเครือข่าย เน้นการจับกุมรายใหญ่ ส่วนผู้เสพเรามีการบูรณาการกับหลายหน่วยงานในการบำบัด ป.ป.ส. ไม่ได้เป็นหน่วยงานหลักในการดำเนินการ และผมเชื่อว่าทุกคนตั้งใจทำงานอย่างเต็มที่ ซึ่งขณะนี้เจ้าหน้าที่กำลังเร่งศึกษาและปรับตัวให้เข้ากับกฎหมายใหม่ ส่วนสาเหตุที่ขณะนี้ยาบ้ามีราคาถูกลงเพราะเทคโนโลยีการผลิตที่ทันสมัย ผลิตได้เครื่องละหลายล้านเม็ดต่อวัน แต่รัฐบาลไม่เคยนิ่งเฉย เดินหน้าเต็มที่ ทั้งการสกัดยา การยึดทรัพย์ ซึ่งที่ผ่านมามีผลงานที่เป็นรูปธรรมชัดเจน มีมูลค่าการยึดทรัพย์ที่มากเป็นประวัติการณ์" นายสมศักดิ์ กล่าว
นายสมศักดิ์ กล่าวว่า ในส่วนที่มีกระแสสังคมเรียกร้องให้ลงโทษประหารชีวิต นายธีรศักดิ์ เพราะเคยก่อเหตุร้ายแรงมาแล้ว ตนเห็นด้วยเพราะเข้าใจในความสูญเสียของครอบครัว แต่ก็ขึ้นอยู่ที่กระบวนการพิจารณาคดีและการตัดสินของศาล จะไปก้าวล่วงไม่ได้ แต่ทั้งนี้ กระทรวงยุติธรรมเองก็ได้จัดทำกฎหมาย เพื่อป้องกันเรื่องในลักษณะแบบนี้แล้ว คือ พ.ร.บ.ป้องกันการกระทำผิดซ้ำในความผิดเกี่ยวกับเพศหรือที่ใช้ความรุนแรง หรือ JSOC ในการป้องกันและควบคุมบุคคลอันตรายในลักษณะดังกล่าว ซึ่งขณะนี้กฎหมายผ่านการพิจารณาของสภาแล้วอยู่ระหว่างรอการประกาศใช้
นายสมศักดิ์ ยังกล่าวอีกว่า เวลานี้ตนพยายามเชิญชวนทุกหมู่บ้าน ชุมชน ร่วมกันแจ้งเบาะแสยาเสพติด ที่สายด่วน ป.ป.ส. 1386 ซึ่งจะมีรางวัลนำจับ 5% ของทรัพย์สินที่ยึด โดยผู้แจ้งจะได้รับการคุ้มครองความปลอดภัยอย่างดี ทั้งนี้ในช่วงเช้าที่ผ่านมา ทาง ป.ป.ส.ได้บูรณาการร่วมกับตำรวจในพื้นที่ จ.กระบี่ จับกุมผู้ค้ายาเสพติด ซึ่งตนได้สั่งการให้ ป.ป.ส. ดำเนินการบูรณาการร่วมกับหน่วยงานที่เกี่ยวข้อง สืบสาวให้ถึงขบวนการเครือข่ายทั้งหมดเพื่อจับกุมและยึดทรัพย์ให้ได้ เพื่อเป็นตัวอย่างของแนวทางการปราบปรามยาเสพติด ซึ่งตนอยากให้ทุกหมู่บ้าน ชุมชน ปลอดภัย แต่ทุกหมู่บ้าน ชุมชนก็ต้องช่วยแจ้งเบาะแส รวมถึงนักการเมืองที่ลงพื้นที่ หากทราบเบาะแสก็สามารถแจ้งมาได้เลย
วันจันทร์ที่ 29 สิงหาคม 2565
รฟท. ชี้แจง สถานีกลางบางซื่อได้ออกแบบโดยยึดหลักอารยสถาปัตย์ หรือ Universal Design
พร้อมคำนึงถึงการให้บริการแก่ผู้โดยสารทุกประเภทอย่างเท่าเทียม
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยถึงกรณีสื่อสังคมออนไลน์ เผยแพร่ภาพข้อความ ฟุตบาทสถานีกลางบางซื่อ ไม่มีทางสำหรับรถเข็นวีลแชร์นั้น การรถไฟฯ ขอชี้แจงว่า ไม่เป็นความจริง โดยสถานีกลางบางซื่อ นอกจากจะมีการก่อสร้างให้รองรับการเป็นศูนย์กลางการคมนาคมและการขนส่งทางรางที่ใหญ่ที่สุดของประเทศไทย ซึ่งมีมาตรฐานเทียบเท่าสถานีรถไฟชั้นนำของโลกแล้ว รฟท. ยังได้คำนึงถึงการให้บริการแก่ประชาชนทุกคนอย่างเท่าเทียมกัน โดยนำหลักอารยสถาปัตย์ หรือUniversal Design เข้ามาใช้ออกแบบพื้นที่ภายในและภายนอกสถานี สำหรับให้ผู้โดยสารทุกประเภทสามารถใช้บริการต่าง ๆ ได้อย่างสะดวก ปลอดภัย ทั่วถึง และเท่าเทียมกัน ไม่ว่าจะเป็นที่จอดรถสำหรับผู้พิการ ทางลาด ลิฟท์ ห้องน้ำคนพิการ โทรศัพท์สำหรับผู้พิการ ป้ายบอกทาง จุดยึดและจุดจอดรถวีลแชร์
สำหรับอาคารสถานีกลางบางซื่อ ได้มีการออกแบบและก่อสร้างสิ่งอำนวยความสะดวกรองรับผู้ที่ใช้รถวีลแชร์ไว้อย่างครบครัน ดังนี้
1. สำหรับผู้ที่ใช้รถวีลแชร์เดินทางมาสถานีกลางบางซื่อโดยใช้รถสาธารณะนั้น ในบริเวณป้ายหยุดรถประจำทาง จะมีทางลาดสำหรับเข้าอาคารสถานีกลางบางซื่อจากทางเดินเท้าได้
2. ขณะที่ผู้ที่ใช้รถวีลแชร์เดินทางมาโดยรถยนต์ส่วนบุคคล สามารถใช้ทางลาดเข้าสู่ภายในอาคารสถานีกลางบางซื่อได้บริเวณจุดจอดรถรับ-ส่ง สำหรับผู้พิการหรือลานจอดรถชั้นใต้ดิน ซึ่งจะมีจุดจอดรถไว้รองรับเฉพาะผู้พิการ และสามารถใช้ลิฟท์ รวมถึงทางลาดเข้าสู่ภายในอาคารสถานีกลางบางซื่อโดยตรงได้อย่างสะดวกรวดเร็ว
ทั้งนี้รฟท. มีความมุ่งมั่นพัฒนาการให้บริการในด้านต่าง ๆ อย่างต่อเนื่อง ทั้งบริเวณสถานีรถไฟ ชานชาลา ตลอดจนตู้โดยสาร โดยยึดหลักอารยสถาปัตย์ ให้มีสิ่งอำนวยความสะดวกอย่างครบครัน และคำนึงถึงประโยชน์การให้บริการแก่ผู้โดยสารทุกประเภท ทั้งผู้โดยสารทั่วไป ผู้พิการ เด็ก สตรีมีครรภ์ คนชรา รวมถึงผู้โดยสารที่มีสัมภาระจำนวนมากให้ได้รับความสะดวกสูงสุดอย่างแท้จริง
วันศุกร์ที่ 30 กันยายน 2565
ลุงป้อม หนุนโครงการพัฒนาดิจิทัล ผ่านกลั่นกรองแล้ว 46 โครงการ มุ่งยกระดับคุณภาพชีวิตประชาชน
ลุงป้อม หนุนโครงการพัฒนาดิจิทัล ผ่านกลั่นกรองแล้ว 46 โครงการ มุ่งยกระดับคุณภาพชีวิตประชาชน
เมื่อวันที่ 29 กันยายน 2565 พล.อ.ประวิตร วงษ์สุวรรณ รองนายกรัฐมนตรี รักษาราชการแทน นายกรัฐมนตรี เป็นประธานการประชุมคณะกรรมการบริหารกองทุนพัฒนาดิจิทัลเพื่อเศรษฐกิจและสังคม (บอร์ดกองทุนดิจิทัล) ครั้งที่ 4/2565 โดยมีนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม และนายภุชพงค์ โนดไธสง เลขาธิการคณะกรรมการดิจิทัลเพื่อเศรษฐกิจและสังคมแห่งชาติ เข้าร่วม ที่ประชุมได้ให้ความเห็นชอบและอนุมัติโครงการหรือกิจกรรมที่ขอรับการสนับสนุนจากกองทุนฯ ที่ผ่านหลักเกณฑ์เข้าสู่การพิจารณา จำนวน 572 โครงการ โดย 46 โครงการผ่านกระบวนการวิเคราะห์กลั่นกรองโครงการ และเข้าสู่การพิจารณาของคณะกรรมการบริหารกองทุนฯ ซึ่งคณะกรรมการฯ ได้พิจารณาอนุมัติแบ่งเป็นโครงการหรือกิจกรรมฯ ที่มีวงเงินเกินกว่า 10 ล้านบาท จำนวน 33 โครงการ และโครงการหรือกิจกรรมฯ ที่มีวงเงินไม่เกิน 10 ล้านบาท จำนวน 8 โครงการ ทั้งนี้การเปิดรับการสนับสนุนจากกองทุนพัฒนาดิจิทัลเพื่อเศรษฐกิจและสังคม ประจำปีงบประมาณพ.ศ. 2565 ได้กำหนดกรอบวงเงินทั้งสิ้น 2.5 ล้านบาท ภายใต้นโนบายทั้ง 4 ด้าน เพื่อขับเคลื่อนการพัฒนาด้านดิจิทัลของประเทศ ซึ่งกองทุนฯมีกำหนดประกาศผลการพิจารณาโครงการที่ได้รับการสนับสนุน ในช่วงเดือนตุลาคม 2565 หรือสามารถติดตามได้ที่เว็บไซต์ https://defund.onde.go.th
****************************
วันจันทร์ที่ 10 ตุลาคม 2565
รัฐมนตรีว่าการกระทรวงยุติธรรม เผย "ยุติธรรม" มอบเงินเยียวยาเหยื่อหนองบัวลำภู แล้ว 36 ราย กว่า 3.96 ล้านบาท
รัฐมนตรีว่าการกระทรวงยุติธรรม เผย "ยุติธรรม" มอบเงินเยียวยาเหยื่อหนองบัวลำภู แล้ว 36 ราย กว่า 3.96 ล้านบาท ส่วนผู้บาดเจ็บรอรักษาเสร็จเร่งจ่ายทันที ขอสังคมช่วยใช้กฎหมายป้องกันทำผิดซ้ำ เพื่อลดการก่อเหตุสะเทือนขวัญ
วันที่ 10 ตุลาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยถึงความคืบหน้าการเยียวยาผู้เสียหาย ในเหตุสะเทือนขวัญ ที่จังหวัดหนองบัวลำภูว่า กระทรวงยุติธรรม โดยกรมคุ้มครองสิทธิและเสรีภาพ ได้มอบเงินเยียวยา ตาม พ.ร.บ.ค่าตอบแทนแก่ผู้เสียหาย ค่าทดแทน และค่าใช้จ่ายแก่จำเลยในคดีอาญา พ.ศ. 2544 และที่แก้ไขเพิ่มเติม แล้วเมื่อวันที่ 9 ต.ค.ที่ผ่านมา โดยมี พล.อ.ประยุทธ์ จันทร์โอชา นายกรัฐมนตรี พร้อมด้วยนายเรืองศักดิ์ สุวารี อธิบดีกรมคุ้มครองสิทธิและเสรีภาพลงพื้นที่ร่วมงานศพ และมอบเงินเยียวยาให้กับครอบครัวผู้เสียชีวิต ทั้ง 36 ราย รายละ 110,000 บาท รวมเป็นเงิน 3,960,000 บาท ส่วนผู้ที่ได้รับบาดเจ็บอีก 10 รายอยู่ระหว่างการรอให้รักษาตัวเสร็จสิ้น เพื่อพิจารณาค่าใช้จ่ายทั้งหมด ซึ่งหากรักษาเสร็จเรียบร้อยแล้ว ก็จะเร่งการจ่ายเงินเยียวยาให้เร็วที่สุด
นายสมศักดิ์ กล่าวอีกว่า เรื่องนี้ รัฐบาล และกระทรวงยุติธรรม มีความห่วงใยประชาชนทุกคน จึงได้เร่งให้ความช่วยเหลือผู้เดือดร้อนอย่างด่วนที่สุด โดยผู้ได้รับบาดเจ็บ ที่อยู่ระหว่างการรอสรุปค่าใช้จ่าย ก็จะได้รับเงินเยียวยาตามความร้ายแรงหรืออาการบาดเจ็บที่เกิดขึ้นจริง ในแต่ละราย แบ่งเป็น ค่ารักษาพยาบาลไม่เกิน 40,000 บาท ค่าฟื้นฟูร่างกายไม่เกิน 20,000 บาท ค่าขาดประโยชน์ทำมาหาได้ เพื่อเยียวยาการหยุดประกอบอาชีพตามค่าแรงขั้นต่ำ และค่าเสียหายอื่นๆอีก ไม่เกิน 50,000 บาท ดังนั้น หากผู้ได้รับบาดเจ็บ สามารถสรุปค่าใช้จ่ายและหลักฐานทั้งหมดได้แล้ว ก็จะมีการเร่งจ่ายเงินเยียวยาในทันที
"เรื่องนี้ ผมไม่ได้นิ่งนอนใจ เพราะเป็นเหตุสะเทือนขวัญ ที่เราทุกคนไม่อยากให้เกิดขึ้น และผมรู้สึกเสียใจทุกครั้งเมื่อเกิดเหตุแบบนี้ ผมจึงผลักดันกฎหมายป้องกันกระทำผิดซ้ำ เพื่อเฝ้าระวังบุคคลอันตรายแบบนี้ มาก่อเหตุในสังคม ผมจึงอยากให้สังคมช่วยกันใช้กฎหมายนี้ เพื่อเป็นอีกเครื่องมือ ในการลดความสูญเสียจากเหตุสะเทือนขวัญ" รมว.ยุติธรรม กล่าว
วันอังคารที่ 25 ตุลาคม 2565
สธ. เร่งขับเคลื่อนแผน “บำบัดฟื้นฟูผู้ติดยาเสพติด” หนุนตั้งศูนย์คัดกรองทุกตำบลทั่วประเทศ
.....
กระทรวงสาธารณสุข เผยแนวทางขับเคลื่อนงานบำบัดผู้ติดยาเสพติดในปี 66 โดยจะดำเนินการ “ตั้งศูนย์คัดกรองผู้ติดยาเสพติด” ในทุกตำบล
.
นอกจากนี้ ให้ รพ.ศูนย์/รพ.ทั่วไปทุกแห่ง “เปิดวอร์ดจิตเวชและยาเสพติด” รวมทั้ง รพ.ชุมชนทุกแห่งตั้งกลุ่มงานจิตเวชและยาเสพติด พร้อมบูรณาการหน่วยงานในพื้นที่ "จัดการบำบัดฟื้นฟูโดยชุมชนเป็นฐาน"
.
สำหรับ การบำบัดฟื้นฟูผู้ติดยาเสพติดจะแยกเป็น 3 กลุ่ม ประกอบด้วย
- กลุ่มผู้ติด (สีแดง) จะให้การรักษาตามระบบผู้ป่วยใน ที่สถานพยาบาลสังกัดกรมสุขภาพจิต/กรมการแพทย์ หรือสถานฟื้นฟูฯ ระยะยาว
- กลุ่มผู้เสพ (สีเหลือง) ให้การรักษาแบบผู้ป่วยนอก (OPD) หรือผู้ป่วยในระยะสั้น ที่โรงพยาบาลศูนย์/โรงพยาบาลทั่วไป/โรงพยาบาลชุมชน
- กลุ่มผู้ใช้ยาเสพติด (สีเขียว) ให้มีการบำบัดโดยใช้ชุมชนเป็นฐาน
.
ทั้งนี้ จะดำเนินการตามกรอบ (ร่าง) นโยบายและแผนระดับชาติว่าด้วยการป้องกัน ปราบปราม และแก้ไขปัญหายาเสพติด (พ.ศ. 2566-2570) และนโยบาย ข้อสั่งการของ นายอนุทิน ชาญวีรกูล รองนายกรัฐมนตรีและ รมว.สธ. ในฐานะประธานคณะกรรมการบำบัดรักษาและฟื้นฟูผู้ติดยาเสพติด
.
อ่านเพิ่มเติม คลิก https://www.thaigov.go.th/news/contents/details/60537
#ไทยคู่ฟ้า #สื่อสารรัฐบาลไทย
-------------------